CELEX: 32015R1006
Language: mt
Date: 2015-06-25 00:00:00
Title: Regolament tal-Kummissjoni (UE) 2015/1006 tal-25 ta' Ġunju 2015 li jemenda r-Regolament (KE) Nru 1881/2006 fir-rigward tal-livelli massimi ta' arseniku inorganiku fl-oġġetti tal-ikel (Test b'rilevanza għaż-ŻEE)

26.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 161/14
            
         REGOLAMENT TAL-KUMMISSJONI (UE) 2015/1006
   tal-25 ta' Ġunju 2015
   li jemenda r-Regolament (KE) Nru 1881/2006 fir-rigward tal-livelli massimi ta' arseniku inorganiku fl-oġġetti tal-ikel
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 315/93 tat-8 ta' Frar 1993 li jistabbilixxi proċeduri tal-Komunità għall-kontaminanti fl-ikel (1), u b'mod partikulari l-Artikolu 2(3) tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 1881/2006 (2) jiffissal-livelli massimi ta' ċerti kontaminanti fl-oġġetti tal-ikel.
            
         
               (2)
            
            
               Il-Bord Xjentifiku dwar il-Kontaminanti fil-Katina Alimentari (il-Panel CONTAM) tal-Awtorità Ewropea dwar is-Sigurtà fl-Ikel (EFSA) adotta opinjoni dwar l-arseniku fl-ikel (3) fit-12 ta' Ottubru 2009. F'din l-opinjoni, il-Panel CONTAM ikkonkluda li d-doża provviżorja tollerabbli fil-ġimgħa (PTWI) ta' 15 μg/kg ta' piż tal-ġisem li ġiet stabbilita mill-Kumitat Espert Konġunt tal-FAO/WHO dwar l-Addittivi fl-Ikel (JECFA) ma għadhiex xierqa għaliex id-dejta wriet li l-arkseniku inorganiku jikkawża l-kanċer tal-pulmun, tal-bużżieqa tal-awrina kif ukoll tal-ġilda, u li ġew rapportati firxa ta' effetti negattivi f'esponimenti iktar baxxi minn dawk riveduti mill-JECFA.
            
         
               (3)
            
            
               Il-Panel CONTAM identifika firxa ta' valuri limitu ta' kunfidenza baxxa tad-doża punt ta' riferiment (BMDL01) ta' bejn 0,3 u 8 μg/kg ta' piż tal-ġisem kull jum għall-kanċer tal-pulmun, tal-ġilda u tal-bużżieqa tal-awrina, kif ukoll għal leżjonijiet tal-ġilda. L-opinjoni xjentifika kkonkludiet li l-esponimenti dijetetiċi stmati għall-arseniku inorganiku għal konsumaturi ta' livell medju u għoli fl-Ewropa huma fi ħdan il-firxa tal-valuri BMDL01 identifikati, u li għalhekk hemm biss marġni żgħir ta' esponiment, jew l-ebda marġni, u l-possibbiltà ta' riskju għal ċerti konsumaturi ma tistax tiġi eskluża.
            
         
               (4)
            
            
               L-opinjoni xjentifika identifikat il-konsumaturi kbar tar-ross fl-Ewropa, bħal ċerti gruppi etniċi, u t-tfal ta' taħt it-tliet snin, bħala l-iktar li huma esposti għall-esponiment dijetetiku tal-arseniku inorganiku. L-esponiment dijetetiku għall-arseniku inorganiku għal tfal ta' taħt it-tliet snin, inkluż minn ikel ibbażat fuq ir-ross, huwa ġeneralment stmat li huwa d-doppju jew t-tripplu ta' dak li hu għall-adulti.
            
         
               (5)
            
            
               Peress li l-analiżi tal-arseniku inorganiku hija affidabbli għar-ross u għall-prodotti magħmula mir-ross, il-livelli massimi għall-arseniku inorganiku għandhom jiġu ffissati għar-ross u għall-prodotti magħmula mir-ross. Minħabba l-kontenut tal-arseniku, għandhom jiġu proposti livelli massimi differenzjati.
            
         
               (6)
            
            
               L-informazzjoni xjentifika dwar il-ħtieġa għal livell massimu speċifiku għal ross mitħun b'togħlija parzjali hija riċenti ħafna. Għalhekk, l-Istati Membri għandhom jiġbru dejta addizzjonali qabel l-1 ta' Jannar 2018 dwar il-kontenut tal-arseniku inorganiku ta' din il-komodità sabiex tiġi kkonfermata l-ħtieġa għal livell massimu speċifiku għal din il-komodità, u sabiex il-limitu massimu jiġi vvalutat mill-ġdid.
            
         
               (7)
            
            
               Id-dejta dwar l-okkorrenza turi li l-wofils tar-ross, il-wejfers tar-ross, il-krakers tar-ross u l-kejkijiet tar-ross jista' jkun fihom livelli għoljin ta' arseniku inorganiku, u dawn il-komoditajiet jistgħu jservu bħala kontribuzzjoni importanti għall-esponiment dijetetiku tat-tfal żgħar u tfal ikbar. Għalhekk, għandu jkun hemm livell massimu speċifiku għal dawn il-komoditajiet.
            
         
               (8)
            
            
               Ir-ross huwa ingredjent importanti f'firxa wiesgħa ta' ikel għat-tfal żgħar u tfal ikbar. Għalhekk, għandu jiġi stabbilit livell massimu speċifiku għal din il-komodità meta tintuża bħala ingredjent għall-produzzjoni ta' ikel ta' dan it-tip.
            
         
               (9)
            
            
               L-Istati Membri u l-operaturi fin-negozju tal-ikel għandhom jingħataw biżżejjed żmien biex jadattaw għal-livelli massimi ġodda stabbiliti permezz ta' dan ir-Regolament. Għalhekk id-data tal-applikazzjoni tal-livelli massimi tal-arseniku għandha tiġi differita.
            
         
               (10)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness tar-Regolament (KE) Nru 1881/2006 qed jiġi emendat skont l-Anness ta' dan ir-Regolament.
   Artikolu 2
   Il-livelli massimi għall-arseniku stabbiliti fis-sottotaqsima 3.5. (Arseniku (inorganiku)) tal-Anness tar-Regolament (KE) Nru 1881/2006, kif emendati b'dan ir-Regolament, għandhom japplikaw sa mill-1 ta' Jannar 2016.
   Prodotti tal-ikel li ma jkunux konformi ma' dawn il-livelli massimi u li jitqiegħdu fis-suq legalment qabel id-data tal-applikazzjoni jistgħu jibqgħu jiġu kkummerċjalizzati wara dik id-data sad-data ta' skadenza jew sad-data minima ta' durabilità tagħhom.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-25 ta' Ġunju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 37, 13.2.1993, p. 1.
   
      (2)  Ir-Regolament tal-Kummissjoni (KE) Nru 1881/2006 tad-19 ta' Diċembru 2006 li tiffissa l-livelli massimi ta' ċerti kontaminanti fl-oġġetti tal-ikel (ĠU L 364, 20.12.2006, p. 5).
   
      (3)  Scientific Opinion on Arsenic in Food. EFSA Journal 2009; 7(10):1351.
   
      ANNESS
      L-Anness tar-Regolament (KE) Nru 1881/2006 huwa emendat kif ġej:
      
                  (1)
               
               
                  Is-sottotaqsima li ġejja tiġi introdotta wara s-Sottotaqsima 3.4 Tin (inorganiku):
                  
                              “3.5
                           
                           
                              
                                 Arseniku (inorganiku) (50) (51)
                           
                           
                               
                           
                        
                              3.5.1
                           
                           
                              Ross mitħun mingħajr togħlija parzjali (ross ippolixxjat jew abjad)
                           
                           
                              0,20
                           
                        
                              3.5.2
                           
                           
                              Ross b'togħlija parzjali u ross imfesdaq
                           
                           
                              0,25
                           
                        
                              3.5.3
                           
                           
                              Wofils tar-ross, wejfers tar-ross, krakers tar-ross u kejkijiet tar-ross
                           
                           
                              0,30
                           
                        
                              3.5.4
                           
                           
                              Ross maħsub għall-produzzjoni ta' ikel għal tfal żgħar u tfal ikbar (3)
                           
                           
                              0,10”
                           
                        
            
                  (2)
               
               
                  Jiżdiedu n-noti tat-tmiem (50) u (51) li ġejjin:
                  
                              “(50)
                           
                           
                              Ammont totali ta' As(III) u As(V).
                           
                        
                              (51)
                           
                           
                              Ross, ross imfesdaq, ross mitħun u ross b'togħlija parzjali kif definit fl-Istandard 198-1995 tal-Codex.”